Filip Sandberg

Filip Sandberg (s. 23. heinäkuuta 1994 Järfälla, Ruotsi) on ruotsalainen jääkiekkoilija, joka pelaa SHL-joukkue Skellefteå AIK:ssa. Hän on pelipaikaltaan oikea laitahyökkääjä, mutta Sandberg osaa pelata myös keskellä. Hän laukoo oikealta.

Ura

Seuraura 
Sandberg on AIK IF:n kasvatti. Hän voitti seurassa U16 SM:n hopeaa vuonna 2009. Sandberg siirtyi 16-vuotiaana HV71:ään kaudeksi 2010–2011. Kaudella 2011–2012 hän oli seuran J20-junioreiden kolmanneksi paras pistemies tehoilla 14+20=34 ja Sandberg voitti HV71:n sisäisen tehotilaston lukemalla +20. Hän voitti kauden päätteeksi J20 SuperElitin hopeaa. Kaudella 2012–2013 Sandberg toimi joukkueensa kapteenina. Hän oli HV71:n paras maalintekijä ja jakoi sisäisen pistepörssin voiton Johan Johnssonin kanssa tehoilla 24+29=53. He jakoivat koko sarjan pistepörssin kolmannen sijan. Sandberg voitti myös joukkueensa sisäisen tehotilaston lukemalla +20. Hän voitti kauden päätteeksi J20 SuperElitin mestaruuden ja Sandberg valittiin sarjan parhaaksi hyökkääjäksi. Hän debytoi kauden aikana myös HV71:n Elitserien-joukkueessa, jossa Sandberg pelasi 15 runkosarjaottelua tehopistein 1+1=2 sekä kaksi European Trophy -ottelua tehopistein 1+1=2. Hän teki Elitserien-debyyttinsä 6. lokakuuta 2012 Linköping HC:tä vastaan. Sandberg sai ottelussa jääaikaa 2.29 minuuttia ja hän keräsi teholukeman –1. Ensimmäisen Elitserien-maalinsa Sandberg teki 25. tammikuuta 2013 AIK IF:ää vastaan. Hän sai HV71:n 6–0-voittoon päättyneessä ottelussa myös syöttöpisteen Patrik Carlssonin voittomaaliksi jääneeseen avausmaaliin.

Huhtikuussa 2013 Sandberg solmi HV71:n kanssa vuoden mittaisen SHL-sopimuksen. Hänen tulokaskautensa 2013–2014 toi liigassa kaikkiaan 30 runkosarja- ja kahdeksassa playoff-ottelussa tehot 1+4=5. Sandberg pelasi kauden aikana miesten pelejä myös kymmenen ottelun verran lainalla sarjatasoa alempana HockeyAllsvenskan-joukkue VIK Västerås HK:ssa, jonne hän siirtyi marraskuussa 2013. Kevätkaudella Sandberg vahvisti myös HV71:n J20-junioreita, joiden sisäisen pistepörssin voiton hän jakoi pudotuspeleissä Victor Romforsin kanssa tehoilla 4+4=8. Sandberg voitti kauden päätteeksi J20 SuperElitin mestaruuden. Maaliskuussa 2014 hän teki kaksivuotisen jatkosopimuksen HV71:n kanssa.

Ensimmäisellä kokonaisella SHL-kaudellaan 2014–2015 Sandberg teki 55 runkosarjaottelussa tehot 6+12=18 ja kuudessa playoff-ottelussa yhden syöttöpisteen. Kaudella 2015–2016 hän jakoi pudotuspeleissä HV71:n sisäisen tehotilaston voiton kolmen muun pelaajan kanssa lukemalla +2. Helmikuussa 2016 Sandberg teki seuran kanssa vuoden mittaisen jatkosopimuksen. Kaudella 2016–2017 hän teki runkosarjassa 25 tehopistettä, mutta Sandberg nousi pudotuspeleissä suureen rooliin voitettuaan HV71:n sisäisen piste- ja syöttöpörssin tehoilla 6+8=14, joilla hän sijoittui koko liigan pistepörssissä kolmanneksi. Sandberg voitti kauden päätteeksi Ruotsin-mestaruuden.

Toukokuussa 2017 NHL-varaamaton Sandberg teki kaksivuotisen tulokassopimuksen San Jose Sharksin kanssa. Syksyn 2017 harjoitusleirin päätteeksi seura lähetti hänet AHL-joukkue San Jose Barracudaan. Sandberg pelasi siellä kokonaan kauden 2017–2018, jolloin hän pelasi 45 runkosarjaottelua tehopistein 7+7=14 ja kaksi playoff-ottelua ilman tehopisteitä. Myös kauden 2018–2019 Sandberg aloitti Barracudassa, jossa hän pelasi kahdeksan ottelua tehopistein 1+4=5, kunnes marraskuussa 2018 Sharks asetti Sandbergin ehdottomalle siirtolistalle. Koska mikään toinen NHL-seura ei napannut häntä vuorokauden kuluessa, Sharks purki hänen sopimuksensa. Seuraavana päivänä Sandbergin vahvistettiin palaavan kotimaahansa HV71:n SHL-joukkueeseen kevääseen 2021 asti ulottuvalla sopimuksella. Hän pelasi siellä vain kolme ottelua, kunnes joulukuussa Sandbergin uutisoitiin joutuvan leikkaukseen munuaisvaivojen vuoksi ja hänen kautensa päättyi tähän.

Kaudella 2020–2021 Sandberg teki SHL:n yhden kauden piste-ennätyksensä tehoilla 16+14=30, joilla hän jakoi HV71:n sisäisen maalipörssin toisen sijan Anton Wedinin kanssa edellään Fredrik Forsberg sekä sisäisen pistepörssin kolmannen sijan Wedinin ja Linus Fröbergin kanssa. Joukkueen kausi päättyi kuitenkin putoamiseen Allsvenskaniin.

Sandberg siirtyi kaudeksi 2021–2022 vuoden mittaisella sopimuksella SM-liigajoukkue Turun Palloseuraan. Tammikuussa 2022 hänen sopimuksensa kuitenkin purettiin yhteisymmärryksessä ja Sandberg siirtyi loppukauden kattavalla sopimuksella kotimaahansa Skellefteå AIK:n SHL-joukkueeseen.

Maajoukkueura 

Sandberg pelasi alle 20-vuotiaiden MM-kilpailuissa vuosina 2013 ja 2014, joista molemmat turnaukset päättyivät hopeaan. Vuoden 2013 turnauksessa hänet valittiin sekä Tšekkiä että Sveitsiä vastaan pelatun alkulohkon ottelun päätteeksi Ruotsin ottelun parhaana pelaajana.

Sandberg pelasi myös alle 18-vuotiaiden MM-kilpailuissa vuonna 2012, jolloin hän voitti hopeaa. Sandberg pelasi myös alle 18-vuotiaiden Ivan Hlinkan muistoturnauksessa vuonna 2011, jolloin hän voitti hopeaa. Sandberg pelasi myös alle 19-vuotiaiden World Junior A Challengessa vuonna 2011. Yhteensä hän on pelannut 34 nuorten ja 32 poikien maaottelua. Sandberg on kuulunut myös Ruotsin alle 20-vuotiaiden maajoukkueen kapteenistoon.

Ruotsin A-maajoukkueessa Sandberg on pelannut 16 ottelua tehopistein 2+3=5. Hän teki A-maajoukkuedebyyttinsä Euro Hockey Challengessa 2. huhtikuuta 2015 Trenčínissä Slovakiaa vastaan. Sandberg avasi maalitilinsä A-maajoukkueessa heti kahdella osumalla vuotta myöhemmin Euro Hockey Challengessa 17. huhtikuuta 2016 Landshutissa Saksaa vastaan. Hänen molemmat ottelussa tekemänsä laukaukset menivät näin ollen maalin. Sandberg putosi lopulta viimeisten joukossa saman kevään MM-joukkueesta.

Pelityyli 
Elite Prospects -sivusto kertoi vuonna 2012 tehdyssä analyysissä pienikokoisen Sandbergin olevan hyvällä visiolla varustettu, hyvin peliä lukeva, luova pelintekijä. Hänet mainittiin myös hyväksi kahden suunnan pelaajaksi, joka luistelee hyvin, pelaa joukkueelleen ja tykkää myös ärsyttää vastustajia.

Muuta 
Sandbergin isoveli Christian pelaa hyökkääjänä HockeyAllsvenskan-joukkue AIK IF:ssä. Veljekset ovat aiemmin pelanneet kaksi kautta joukkuetovereina HV71:n SHL-joukkueessa.

Tilastot

Lähteet

Viitteet 

Ruotsalaiset jääkiekkoilijat
Skellefteå AIK:n pelaajat
Vuonna 1994 syntyneet
Elävät henkilöt